Program 18: Die Christelike Nuwe Wêreldorde
Daar is duidelike beloftes in die Bybel oor ‘n Christelike nuwe wêreldorde wat ná die wederkoms van Christus sal aanbreek. Satan sal gebind wees en Jesus Christus sal die wêreld saam met sy verheerlike heiliges regeer. In Openbaring 20:1-7 word die volgende oor dié ryk gesê:
“En ek het trone gesien, en hulle het daarop gaan sit, en aan hulle is die oordeel gegee; en ek het die siele gesien van die wat onthoof is oor die getuienis van Jesus en oor die woord van God, en die wat die dier en sy beeld nie aanbid het nie, en die merk op hulle voorhoof en op hulle hand nie ontvang het nie; en hulle het geleef en as konings geregeer saam met Christus die duisend jaar lank. En die ander dode het nie herlewe totdat die duisend jaar voleindig was nie. Dit is die eerste opstanding. Salig en heilig is hy wat deel het aan die eerste opstanding; oor hulle het die tweede dood geen mag nie, maar hulle sal priesters van God en van Christus wees en saam met Hom as konings regeer duisend jaar lank. En wanneer die duisend jaar voleindig is, sal die Satan uit sy gevangenis ontbind word.”
Die troon van Dawid is nie in die hemel nie, maar op aarde. Jesus regeer nie nou in ‘n geestelike sin op die troon van Dawid nie, want dié troon is sedert die Babiloniese ballingskap van Israel al vervalle en in onbruik. Christus sal hierdie troon eers met sy wederkoms in Jerusalem herstel en dan daarvandaan regeer:
Israel se posisie in die komende Messiasryk word dikwels in die Ou Testament beskryf en spesifiek met die dag van die Here in verband gebring. Dit sal ‘n tyd van seën, oorvloed, blydskap in die Here en vrede op aarde wees. Israel sal dan sy volle potensiaal as volk van God vervul en ‘n nasie wees waardeur die Here die hele aarde sal seën.
Dit is hierdie beloofdfe Christelike nuwe wêreldorde wat so fanaties deur Satan en sy ryk beveg word om te probeer voorkom dat dit ingestel word. Satan wil die kerk van Christus totaal vernietig, vir Israel óf mislei óf uitwis sodat hulle nie met die Messias verenig kan word om die hoof van die nasies te word nie, Jerusalem onder die beheer van Israel se vyande plaas sodat dit nie ‘n Joods/Christelike wêreldhoofstad kan word nie, en hulle beplan ook om by die slag van Armagéddon teen Christus te veg om te voorkom dat Hy as Koning van die konings beheer oor die wêreld oorneem.
Al hierdie vyandige pogings sal egter totaal misluk omdat dit onmoontlik is om te oorwin teen Hóm wat alle mag in die hemel én op aarde het! Jesus Christus sál triomfantelik terugkeer aarde toe saam met sy verheerlikte kerk, ‘n oorblyfself van Israel sál bewaar word totdat die Messias kom, die antichristelike magte sál by die slag van Armegéddon verslaan word, die Antichris en valse profeet sál lewend in die hel gewerp word, Satan sál in ‘n put gebind word en Jerusalem sál deur die Messias verhef word tot ‘n lóf op aarde!
Woon hierdie Oorwinnaar, Jesus Christus, deur sy Heilige Gees ook in jóú hart? Dan sal Hy jou ook meer as ‘n oorwinnaar maak in die stryd teen die Bose, teen die sonde en teen ‘n valse, antichristelike nuwe wêreldorde wat vir al die misleides geskep word. Ons wag vir God se nuwe wêreldorde wat ná die vernietiging van die Antichris ingestel sal word wanneer Jesus kom.